డిజిటల్‌ ప్రకటనల దూకుడు..!
- రూ.7500 కోట్ల విలువ
- 2015తో పోల్చితే 40% వృద్ధి :పలు రిపోర్టుల వెల్లడి
న్యూఢిల్లీ: దేశంలో ఇంటర్నెట్‌ వినియోగం విరివిగా పెరిగిపోవడంతో డిజిటల్‌ ప్రకటనలు కూడా దూసుకు వస్తున్నాయి. గతేడాది ఈ ప్రకటనల విలువ భారీ స్థాయిలో పెరిగింది. 2017 దీపావళి పండుగ సమయం కంటే ముందు నుంచి ఆన్‌లైన్‌ ప్రకటనలు అనుహ్యాంగా పెరిగాయని పలు రిపోర్టులు స్పష్టం చేస్తున్నాయి. డిజిటల్‌ ప్లాట్‌ఫాంలపై ప్రకటనలు 36 శాతం మేర పెరిగాయని ఆడ్‌బై వెంచర్స్‌ సహ వ్యవస్థాపకులు సౌరవ్‌ పట్నాయక్‌ తెలిపారు. ప్రస్తుత ఏడాదిలో వీటి విలువ రూ.7,500 కోట్లకు చేరనుందని డిజిటల్‌ ఇన్‌ప్యూజన్‌ డైరెక్టర్‌ నితిన్‌ చౌదరీ అంచనా వేశారు. దేశంలోని మొత్తం ప్రకటనల్లో 14 శాతం డిజిటల్‌ అడ్వర్టైజ్‌మెంట్‌ రంగం ఆక్రమించి ఉంది. కొత్త వినియోగదారులను ఆకర్షించడంలో ఇది కీలకంగా మారింది. గతేడాది ఈపరిశ్రమ వంద కోట్ల డాలర్ల మైలు రాయిని దాటిందని ఐఎంఆర్‌బీ కంటర్‌, ఇంటర్నెట్‌ అండ్‌ మొబైల్‌ అసోసియేషన్‌ ఆఫ్‌ ఇండియా అంచనా వేసింది. భవిష్యత్తులో ఈప్రకటనలు మరింత జోరును ప్రదర్శించను న్నాయని బిజినెస్‌లైన్‌ ఒక కథనం ప్రచురించింది.
2016 ముగింపు నాటికి డిజిటల్‌ ప్రకటనల విలువ రూ.7300 కోట్లకు చేరింది. 2015 నాటి వ్యయంతో పోల్చితే 40శాతం వృద్ధి చోటు చేసుకుంది. 2017 డిసెం బర్‌ నెలలో అత్యధికంగా గూగుల్‌, మారుతి సుజుకి, అమె జాన్‌ ఫ్రైమ్‌ సంస్థలు డిజిటల్‌ ప్రకటనలకు అత్యధికంగా ఖర్చు చేశాయని పట్నాయక్‌ తెలిపారు. ప్రకటనలు, పబ్లిషర్స్‌, ఏజెన్సీలకు సంబంధించిన డేటా రిపోర్టులను యాడ్‌బై సమీకరిస్తుంది. ఈ సంస్థ బయోసైన్సెస్‌, ఇజ్రాయిల్‌ కంపెనీ టెక్నాలజీని ఉపయోగించుకుంటుంది. డెస్క్‌టాప్‌, మొబైల్‌, వీడియోస్‌ వేదకల్లోని ప్రకటనలను విశ్లేషిస్తుంది. గత నెలలో గూగుల్‌ అతి పెద్ద డిజిటల్‌ ప్రకటనదారుగా నిలిచింది. ఈ కంపెనీ క్లౌడ్‌ సేవలకు సంబంధించిన జీ సూట్‌ను ప్రచారం చేసింది. అదే విధంగా గూగుల్‌ రూపొందించిన ఆండ్రాయిడ్‌ స్మార్ట్‌ఫోన్‌ పిక్సల్‌2ను ప్రమోట్‌ చేసింది. కాగా అమెజాన్‌ అత్యధికంగా ప్రైమ్‌ వీడియోస్‌కు వ్యయం చేసిందని యాడ్‌బై డాటా తెలిపింది. మారుతి సుజుకి తన డిజైర్‌, సెలెరియో ఎక్స్‌ సెడన్‌ కార్ల ప్రచారాన్ని ఎక్కువగా నిర్వహించింది.
ప్రకటనలకు మొబైల్‌ రంగం భిన్నమైన వేదికగా అవత రించింది. ఈ సెగ్మెంట్‌ డిజిటల్‌ ప్రకటనల్లో ఆస్ట్రేలియా టూరిజం అగ్రస్థానంలో నిలిచిందని యాడ్‌బై పేర్కొంది. అదే విధంగా అమెజాన్‌ రెండో స్థానంలో ఉంది. మూడు స్థానంలో అత్యధికంగా డ్రీమ్‌11, ఫాంటసీ క్రికెట్‌ గేమ్స్‌ ప్రకటనలు ఎక్కువగా వచ్చాయి. ఇతర దేశాల డిజిటల్‌ ప్రకటనలతో పోల్చితే అమెరికా తర్వాత భారత్‌ నిలిచింది. ఇమార్కెటర్స్‌ రిపోర్టు ప్రకారం 2018లో అమెరికాలో డిజిటల్‌ డిస్‌ప్లే యాడ్స్‌ విలువ 48 బిలియన్‌ డాలర్లుగా ఉంటుందని అంచనా. భారత్‌లో 2017 తొలి త్రైమాసికం వీడియో ప్రకటనల్లో 60 శాతం పెరుగుదల ఉందని ఇన్‌మొబీ రిపోర్టు పేర్కొంది. డిజిటల్‌ ప్రకటనల కోసం ప్రతీ రోజు 2.5 క్వింటాలియన్‌ బైట్ల డేటా ఖర్చు అవుతుం దని అంచనా. సీఐఐ, కెేపీఎంజీ రిపోర్టు ప్రకారం 2020 నాటికి భారత డిజిటల్‌ ప్రకటనల విలువ రూ.25వేల కోట్ల (4బిలియన్‌ డాలర్ల)కు చేరనుంది. డిజిటల్‌ ప్రకటనల్లో ఇంటర్నెట్‌, సోషల్‌ మీడియా, ప్రొగ్రమెటిక్‌ అడ్వర్టయిజింగ్‌ కీలక పాత్రను పోషించనున్నాయని విశ్లేషించింది.
మీ స్నేహితులకు రికమెండ్ చెయ్యండి